**Criogenie**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Sunt zilele mai calde, dar ploioase,

Pe streșini cad în valuri mici șuvoaie

Purtând cu ele bruma de angoase

Pe care mi-o provoac-atâta ploaie,

Mici nostalgii mă-bântuie și-ncearcă

Să-și facă cuiburi trainice în minte,

Degeaba caut o scăpare-n arcă,

Noe are-mpotriva mea un dinte...

M-am resemnat, să mă înece zloata,

Criogenie pentru altă vreme,

Când vei deschide pentru mine poarta

Să scap de ploi, să fug de anateme.

- Pe țigle cad aritmic diamante,

Dar numai noaptea plouă... Vraja cerne

Melancolii și picură andante

Prin amintiri care devin eterne.

Dar egoiști ne-nchidem în odaie

Și stăm ascunși, cu storurile trase,

De parcă ne-ar ucide-această ploaie

Ce-și lasă-ncet cortina de mătase

Peste oftatul inimii... Începe

O nouă zi și-o nesfârșită eră

Când unul fără altul n-am concepe

Să ne mutăm în altă emisferă.

Ioan Grigoraș Liliana Trif